苦熱聞田夫語有感
作者：朱淑真
朝代：宋

paragraphs: 日輪推火燒長空，正是六月三伏中。
旱雲萬疊赤不雨，地裂河枯塵起風。
農憂田畝死禾黍，車水救田無暫處。
日長饑渴喉嚨焦，汗血勤勞誰與語。
播插耕耘功已足，尚愁秋晚無成熟。
雲霓不至空自忙，恨不擡頭向天哭。
寄語豪家輕薄兒，綸巾羽扇將何爲。
田中青稻半黄槁，安坐高堂知不知。